钦定古今图书集成/明伦汇编/宫闱典/第022卷 > 《贺册皇太后表》常衮
## 钦定古今图书集成/明伦汇编/宫闱典/第022卷 > 《贺册皇太后表》常衮

臣某言：伏见八月二十六日制，册上皇太后尊号。凡
在生灵，不胜庆幸。臣闻天地之因，所固者本；圣人之
德，无加于孝。故绍休以受命，荣号以归尊。是用庆善
奉慈，因亲教爱也。伏以皇太后法象太极，是生两仪。
光昭上元，以母万物。涂山降瑞，华渚呈符。照临典礼，
示天人之庆范；裁成风化，表戚属之宗师。《诗》云：“思齐
太任，文王以圣。”则知祚我仁庆，诞兴睿哲，穆穆明明，
有自来矣。伏惟圣神文武皇帝陛下以皇道还淳，以
文明致理。行三代之典教，备两汉之威仪。逾年改元，
谒告清庙。永言配命，殷荐圜丘。大孝通于神明，至化
被于寰宇。瞻恋慈训，尚未遑安。虔奉徽章，以崇位号。
严恭前殿，陈布外朝。万国在庭，千官“执礼，冕旒端拱，
翼翼烝烝，候金册以拜兴，承瑞宝而俯受，圣理之至，
其道大光。朝野同欢，臣妾有恃，言念旧党，遂及姻联，
褒德以殊荣，推恩以序进，华胄增贵，外家益尊，固可
以感动灵祗，怀服遐迩，岂止德教加于百姓，仁厚及
于九族而已。宜其焕列青史，昭播鸿猷，亿万斯年，以
承多福。”臣所守有限，不获称庆阙庭。无任忭跃忻悦
之至。谨遣某官奉表陈贺以闻。